## Naredba o zabrani uvoza koža i proizvoda od kože mladunaca određenih vrsta tuljana

### NN 51/2012 (4.5.2012.), Naredba o zabrani uvoza koža i proizvoda od kože mladunaca određenih vrsta tuljana

MINISTARSTVO POLJOPRIVREDE

1262

Na temelju članka 69. stavka 3. Zakona o zaštiti životinja (»Narodne novine«, broj 135/06), ministar poljoprivrede donosi

NAREDBU

O ZABRANI UVOZA KOŽA I PROIZVODA OD KOŽA MLADUNACA ODREĐENIH VRSTA TULJANA

Članak 1.

(1) Ovom se Naredbom zabranjuje uvoz koža i proizvoda od koža mladunaca određenih vrsta tuljana, navedenih u Prilogu ove Naredbe, u komercijalne svrhe na područje Republike Hrvatske.

(2) Ministarstvo poljoprivrede dužno je obavijestiti Europsku komisiju o zabrani uvoza iz stavka 1. ovoga članka.

(3) Ova Naredba sadrži odredbe koje su u skladu sa sljedećim aktom Europske unije:

– Direktiva Vijeća 83/129/EEZ od 28. ožujka 1983. o uvozu koža mladunaca određenih vrsta tuljana i proizvoda od njih u države članice (SL, L 91, 9. 4. 1983.).

Članak 2.

Ova se Naredba primjenjuje na proizvode koji nisu dobiveni tradicionalnim inuitskim lovom.

Članak 3.

Prilog je tiskan u dodatku ove Naredbe i njezin je sastavni dio.

Članak 4.

(1) Ova Naredba stupa na snagu osmoga dana od dana objave u »Narodnim novinama«.

(2) Iznimno od stavka 1. ovoga članka, odredba članka 1. stavka 2. ove Naredbe stupa na snagu danom pristupanja Republike Hrvatske Europskoj uniji.

Klasa: 011-02/12-01/08

Urbroj: 525-10/0255-12-7

Zagreb, 26. ožujka 2012.

Ministar poljoprivrede
Tihomir Jakovina, v. r.

PRILOG

|  |  |
| --- | --- |
| Broj zajedničke carinske tarife (CCT) | Opis |
| 4301 | Sirova krzna (uključujući glave, repove, šape i ostale komade ili odsječke prikladne za krznarsku uporabu), osim sirovih koža iz tarifnog broja 4101, 4102 ili 4103: |
| ex. 4301 80 00 | - ostala krzna, cijela, sa ili bez glave, repa ili šapa:  ex. od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
| ex. 4301 90 00 | - glave, repovi, šape i drugi komadi ili odresci, prikladni za krznarsku uporabu:  ex. od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
| 4302 | Štavljena ili dorađena krzna (uključujući glave, repove, šape ili druge komade ili odsječke), nesastavljena ili sastavljena (bez dodatka drugih materijala), osim onih iz tarifnog broja 4303: |
|  | - cijela krzna, sa ili bez glave, repa ili šapa, nesastavljena: |
| 4302 19 | - - ostalo: |
|  | - - - od tuljana: |
| 4302 19 41 | - - - - od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
| ex. 4302 20 00 | - glave, repovi, šape i drugi komadi ili odsječci, nesastavljeni  ex. od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
| 4302 30 | - cijela krzna i njihovi dijelovi ili odsječci, sastavljeni: |
| ex. 4302 30 10 | - - krzna od vrpci  ex. od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
|  | - - ostalo: |
|  | - - - od tuljana: |
| 4302 30 51 | - - - - od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
| 4303 | Odjeća, pribor za odjeću i ostali proizvodi, od krzna: |
| 4303 10 | - odjeća i pribor za odjeću: |
| 4303 10 10 | - - od krzna mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |
| ex. 4303 90 00 | - ostalo  ex. od mladunaca bijelokrznatog grenlandskog tuljana (whitecoat) ili od mladunaca tuljana mjehuraša (blue-backs) |

Naredba, NN 51/2012-1262